KIRJALLINEN KYSYMYS E-0591/00 esittäjä(t): Reinhold Messner (Verts/ALE) komissiolle. Louhos val Coalbassa.



Virallinen lehti nro 374 E , 28/12/2000 s. 0114 - 0115



KIRJALLINEN KYSYMYS E-0591/00 esittäjä(t): Reinhold Messner (Verts/ALE) komissiolle (29. helmikuuta 2000) Aihe: Louhos val Coalbassa Kauniissa ja maisemallisesti arvokkaassa val Coalbassa (Villa Agnedon kunta), jonka on määrä sisältyä tulevaan Brentan jokivarsipuistoon, sijaitseva soralouhos on jättänyt hakemuksen louhintalupansa uusimisesta. Lupaa on haettu ainakin 13 vuodeksi eteenpäin ja kaikkiaan 950 000 kuutiometrille maa-ainesta. Kun Trenton maakunnan kaupunkisuunnitelmaa tarkistettiin vuonna 1987, kyseinen maisema-arvoltaan tärkeä alue sisällytettiin suojeltaviin alueisiin. Louhinnan seuraukset alueelle olisivat vakavia: se vahingoittaisi geologisen rakenteensa, kasvistonsa ja eläimistönsä vuoksi ainutlaatuisen alueen ympäristöä, vaarantaisi alueen hydrogeologisen tasapainon ja tieverkon turvallisuuden sekä muuttaisi oleellisesti yhtä tulevalle Brentan jokivarsipuistolle ominaisinta aluetta. Laakson suu, jossa soraa aiotaan louhia, osuu pyöräilyreitille ja se on myös osa jokivarsipuistoa koskevaa suunnitelmaa, jonka aluehallitus aikoo sisällyttää yhdessä valle del Chiesen aluetta koskevien suunnitelmien kanssa Euroopan unionin seuraavan viiden vuoden aikana rahoittamat paikalliset hankkeet kattavaan taloussuunnitteluasiakirjaan. Pitääkö komissio ympäristöarviointia tarpeellisena, kun otetaan huomioon hankkeen mahdolliset vaikutukset alueen hydrogeologiselle tasapainolle? Katsooko komissio, että matkailun kehittäminen val Coalbassa ja maisemaa huomattavasti turmelevan louhoksen salliminen ovat keskenään ristiriidassa? Margot Wallströmin komission puolesta antama vastaus (31. maaliskuuta 2000) Ympäristövaikutusten arviointien suorittaminen hankkeista, joihin sovelletaan näitä arviointeja koskevaa yhteisön lainsäädäntöä, ei kuulu komission toimivaltaan. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/EY(1) sekä sen muuttamisesta 3. maaliskuuta 1997 annetun direktiivin 97/11/EY(2) mukaisesti ympäristövaikutusten arvioinnin suorittaminen niiden alueella toteutettavista hankkeista kuuluu jäsenmaiden toimivaltaan. Luonnonsuojelun osalta voidaan todeta, ettei parlamentin jäsenen mainitseman alueen ei katsota kuuluvan luonnonvaraisten lintujen suojelusta 7. huhtikuuta 1979 annetussa neuvoston direktiivissä 79/409/ETY(3) eikä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY(4) määriteltyihin suojelualueisiin. Komission tehtävänä on EY:n perustamissopimuksessa sille annettujen valtaoikeuksien perusteella varmistaa, että yhteisön lainsäädäntöä sovelletaan asianmukaisesti. EY:n perustamissopimuksen valvojana se toteuttaa kaikki vaadittavat toimenpiteet, mukaan luettuina EY:n perustamissopimuksen 226 artiklan (entisen 169 artiklan) mukaiset rikkomisesta johtuvat menettelyt, varmistaakseen yhteisön lainsäädännön noudattamisen. Tässä yksittäisessä tapauksessa ei ole riittäviä perusteita yhteisön lainsäädännön puutteellista soveltamista koskevan kantelun tekemiseksi, joten rikkomista ei voida toistaiseksi todeta tapahtuneen. (1) EYVL L 175, 5.7.1985. (2) EYVL L 73, 14.3.1997. (3) EYVL L 103, 25.4.1979. (4) EYVL L 206, 22.7.1992.